
SAMEVATTING 


`n Vergelykende anatomiese studie van die blaarstruktuur van nagenoeg 50 Suid- 
Afrikaanse Romulea-species is gemaak. Die basiese blaarbou vir die genus is ’n bifasiale 
blaarskede en `n lang smal terete unifasiale blaarskyf met vier lengteriwwe en altererend 
daarmee, vier huidmondjiedraende lengtegroewe. Deur verbreding van sekere riwwe en 
reduksie van ander het `n aantal afgeleide blaartipes ontstaan. Sekere anatomiese kenmerke 
van die blaarstruktuur hang meestal saam met die verskillende knoltipes, bv. blare wat 
groot waterstorende epidermisselle, silindriese parenchimatiese vaatbundelskedes, en min 
sklerenchiem het, is geassosieer met knolle met `n U-vormige of `n sirkelvormige rif aan 
die basis; terwyl `n kleinsellige blaarepidermis, onvolledige, U-vormige parenchimatiese 
bundelskedes en groot massas sklerenchiem teenaan die epidermis in die kostale streke, 
saam gaan met knolle wat aan die basis afgerond of gepunt is. Sulke kenmerkkombinasies 
blyk van groot nut te wees om, saam met ander morfologiese en sitologiese kenmerke, die 
Suid-Afrikaanse romuleas in groepe in te deel. 


ABSTRACT 


CONTRIBUTION TO THE MORPHOLOGY AND ANATOMY OF ROMULEA: 
Il. THE LEAF. A comparative anatomical study of the leaf structure of about 50 South 
African species of Romulea has been carried out. The basic leaf structure for the genus is 
a bifacial sheath and a long, narrow, terete, unifacial lamina with four longitudinal ribs 
and alternating with them, four stomatiferous grooves. Several derived leaf types developed 
through widening of certain ribs and reduction of others. Certain anatomical features of 
the leaf structure are generally correlated with the different corm types, e.g. leaves with 
large, water storing epidermal cells, cylindrical parenchymatous bundle sheaths and small 
amounts of sclerenchyma and corm with a U-shaped or a circular ridge at the base, occur 
together; while leaves possessing a small-celled epidermis, incomplete, U-shaped paren- 
chymatous bundle sheaths and large masses of sclerenchyma against the epidermis in the 
costal zones, are correlated with corms with rounded or pointed bases. These combinations 
of characters, together with other morphological and cytological characters, are of great 
value in distinguishing groups of species in the South African romuleas. 


INLEIDING 


In die loop van die morfologiese ondersoek vir `n hersiening van die Suid- 
Afrikaanse species van Romulea, het geblyk dat sekere anatomiese kenmerke, 
bv. van die knol en die blare, van aansienlike waarde sal wees vir ’n beter insig 
in die genus. In hierdie artikel word die blaarbou van ongeveer 50 species 
bespreek as voorafgaande studie tot die taksonomiese hersiening. 

Beguinot (1907-09) het die blaaranatomie van Romulea belangrik beskou 
vir die taksonomie en het in sy monografie die blaarbou van ongeveer 30 Suid- 
Afrikaanse Romulea-soorte ingesluit. Daar hy vir die Suid-Afrikaanse species, 
behalwe vir R. rosea Eckl., slegs op herbariummateriaal aangewys was, en daar 
na 1909 ’n groot aantal nuwe species ontdek is met interessante blaarstruktuur 
wat in die taksonomie van nut blyk te wees, en ook weens die onbekendheid in 
die Republiek van sy werk, is die blaarbou by die Suid-Afrikaanse species 
verder ondersoek. 


MATERIAAL EN METODES 


Vars materiaal van die ongeveer 50 Romulea-species wat versamel is vanaf 
Namakwaland tot in Oos-Kaapland vir die sitotaksonomiese ondersoek, is 
ook gebruik vir die anatomiese ondersoek. 

Die meeste blare is met die hand gesny, gekleur met safranien, en gemonteer 
in gliserienjellie. Dwarssneé is min of meer op die middelhoogte van ’n basale 
blaar gemaak, meestal die onderste een. By die paar species waar vars materiaal 
onverkrygbaar was, is herbariummateriaal gebruik wat in water gekook is om 
dit te laat uitdy. Verder is mikrotoomsneé, 15u dik, van die blare van verskeie 
species gemaak en met safranien en Delafield se hematoksilien gekleur en 
permanent gemaak. 

Stukkies blaar is volgens Jeffrey se metode gemasereer om die aard van die 
sklerenchiem en die xileemelemente na te gaan. Die gewone mikrochemiese 
toetse vir selwande en kristalle is waar nodig uitgevoer. 

Waar dit nodig is in die huidige werk, word `n paar van die nuwe species 
met nog ongepubliseerde name genoem, met ,,n. sp. ms. nom.” daarby gevoeg. 
`n Aantal van die seksies wat genoem word, is dié van Béguinot, t.w. die 
Hirsutae, Hirtae, Roseae en Tortuosae. Die beskrywings van die ander seksies 
asook van die nuwe species sal later gepubliseer word. 


ONDERSOEK 


Die romuleaplant besit, soos tipies vir die Iridaceae, `n aantal blaartipes 

wat spirodistichies of soms distichies gerangskik is. Uitgesonderd die blomblare, 
kom die volgende blaarsoorte voor: 
Laagteblare (katafille). Die eerste blare wat elke groeiseisoen verskyn is een of 
twee, soms tot vier, regop, half-vliesige laagteblare wat `n skede om die knol 
en die stingelbasis vorm en om dié rede basale skedeblare genoem kan word. 
Béguinot (1907 p. 83-84) onderskei hier tussen die ,,catafilli” of tunicae wat 
die knolomhulsel vorm en die ,,foglia vaginiformi”, skynbaar onbewus van die 
feit dat die basisse van die 1g. die tunicae om die knol word. 

`n Basale skedeblaar bestaan uit slegs `n blaarskede en bly grotendeels 

ondergronds behalwe vir sy top wat bo die grond mag verskyn en dan effens 
groen word. Dit ontwikkel vanuit `n knoop aan die basale litteken van die knol 
(de Vos 1970). In sy onderste gedeelte wat die knol bedek, is dit geslote om 
die knoltunica te vorm. Sy anatomiese bou is eenvoudig, sonder groewe of 
riwwe, met `n groot aantal parallelle are en met min huidmondjies. Die onderste 
gedeelte van daardie skedeblaar wat die ,,hoof”-tunica word, verbreed en aan 
die einde van die groeiseisoen verhout dit om die harde, gladde knoltunica te 
vorm. 

`n Tweede tipe blaar wat ook onder laagteblare ressorteer, is die voorblaar 

(profil) wat die eerste blaar van `n sytak of ook sytak van die tweede orde is, 
en aangedruk teen die sytak en mediaan tussen die lg. en die hoofas geleë is. 
Dit is 10—15 mm lank, 3—5 mm breed, en vliesig. Dit het dikwels `n uitgerande 
top en is swak tweekielig met `n aar in elke kiel. Volgens sommige is hierdie `n 
aanduiding van sy ontstaan uit twee blare en volgens ander is dit teweeg ge- 
bring slegs deur drukking in die okselknop. Die voorblaar bevat soms nog 
enkele klein are behalwe die reeds genoemde twee. Huidmondjies kom selde 
voor en is aan die adaksiale kant in die buurt van die kiele geleë. 
Hoogteblare (hipsofille). Aan die top van elke bloeisteel direk onder die blom is 
`n twee-kleppige spatha of bloeiskede, bestaande uit `n skutblaar en `n steel- 
blaar of profil (bracteola) wat die blomknop en later die ontwikkelende vrug 
beskerm. Sien onder bloeiwyse, in deel III van hierdie artikelreeks. 
Loof blare. Van die knoop of knope aan die top van die knol, en by sommige 
species ook van die boonste van die groep knope by die basale litteken van die 
knol (de Vos 1970), ontwikkel een of twee, of selde drie, lang smal basale loof- 
blare. Later ontwikkel daar ook `n klein aantal loof blare van die knope op die 
bogrondse stingel (stingelblare). Slegs by soorte met `n verlengde stingel kan die 
stingelblare duidelik deur hul posisie en vorm van die basale loof blare onderskei 
word. By die soorte waar die stingel kort is, lyk al die loof blare basaal en byna 
eenders. 

Die aantal basale loofblare is meestal konstant by `n species, bv. één by 
R. aguatica Lewis, R. flava (Lam.) De Vos comb. nov. ms. en R. georgensis n. 
sp. ms. nom., en twee by die meeste species van die seksies Hirsutae, Aggregatae, 
en Ciliatae. Enkele species bv. R. tabularis Beg. het een of twee basale blare, 
en R. dichotoma Bak. wat meestal één basale blaar het, het sommige jong plante 
met twee, daar die boonste basale skedeblaar somtyds `n verlengde blaarskyf 
besit. Dit toon die noue verband aan tussen hierdie twee blaartipes. 

Die aantal stingelblare variëer van een tot vier of vyf. By sommige species 
is die aantal min of meer konstant, maar dikwels word dit ook beinvloed deur 
die ouderdom van die plant en sy geilheid. 

Die loof blare bestaan uit `n bifasiale blaarskede wat geleidelik oorgaan in 
`n unifasiale (isobilaterale ekwitante), meestal min of meer terete, filiforme 

blaarskyf (fig. 1—3). By die meeste species beslaan die unifasiale gedeelte 
minstens die helfte van die lengte van die basale blare, maar by sommige species 
vorm dit slegs `n derde of kwart van die blaarlengte, en by die seksie Tortuosae 
is die blaar bifasiaal tot ongeveer 10—15 mm vanaf die top. Die stingelblare, 
wat korter as die basale loofblare is, het `n proporsioneel groter bifasiale 
blaarskede en korter unifasiale gedeelte. Die laasgenoemde deel is afwesig 
by die hoër stingelblare van sommige species en hier lyk die stingelblare dan 
skutblaaragtig. 

Die unifasiale blaarskyf is 0-3—5 mm in deursnee en min of meer silindries 
of selde 4- of 8-vleuelig (fig. 3, 7, 9). Die hele blaaroppervlakte verteenwoordig 
die abaksiale kant van die blaar. 

Die tipiese romuleablaarskyf het, soos reeds deur o.a. Béguinot (1907 p. 117) 
en Arber (1925) beskryf, vier lengteriwwe in die mediane en transversale vlakke 
en afwisselend daarmee, vier lengtegroewe. Die onderste mediane rif verteen- 
woordig die middelnerf van die blaar en die boonste die blaarrande (fig. 2, 3). 
Of die lengteriwwe deur verbreding in die mediane en transversale vlakke 
(,,dilatationswachstum’’, Troll 1939 p. 1189) of deur .,invaginations” in die 
diagonale vlakke (Arber 1925) ontstaan het, is onseker. 

Die groewe wat al die huidmondjies van die blaarskyf bevat, is nie in staat 
om by waterverlies te sluit nie, maar bied waarskynlik `n mate van beskerming 
aan teen oortollige transpirasie weens die betreklik windstille atmosfeer daarin. 

Nader na die blaarskede verdwyn die groewe en riwwe geleidelik. Die skede 
het `n geringe aantal huidmondjies aan albei kante versprei. 

`n Aantal species toon afwykende blaarbou wat van die tipiese bou afgelei 
kan word: 


l. By R. tortuosa Bak. (fig. 6) is die blaar bifasiaal en konduplikaat tot 10—15 
mm van die blaartop. Dit is vergelykbaar met die Europese R. crocifolia Vis. 
wat Arber (1921 p. 325) interpreteer het as `n gereduseerde vorm wat gelyk 
is aan die blaarskedes van die ander species van die genus en waarvan die 
„petiolar limb” verlore is. 


2. By R. subfistulosa De Vos is die blaar byna pypvormig met `n amper oop 
kanaal in die senter en met breë groewe en riwwe waarvan die rande verbreed 
is tot agt lengtevleuels (fig. 7) wat veral prominent is wanneer die plant onder 
klam toestande gekweek word. 


3. By R. dichotoma (fig. 11) is die twee laterale (transversale) riwwe tot `n 
mate gereduseer en afgerond en bevat hulle slegs één vaatbundel elk. Die twee 
mediane riwwe is goed ontwikkel en vou dikwels gedeeltelik oor die laterale. 
By R. hirta Schlecht. en R. tetragona De Vos het die laterale riwwe byna ge- 
heel en al verdwyn. Die twee groewe weerskante is verenig om aan elke kant een 

Dwarssneé deur loof blare van Romulea-species. Fig. 1, deur blaarskede van R. dichotoma 

op die hoogte waar die groewe begin vorm. Fig. 2, R. flexuosa op hoogte tussen blaarskede 

en skyf. Fig. 3-7, deur die blaarskyf: 3, R. leipoldtii; 4, R. rosea; 5, R. sabulosa; 6, R. 

tortuosa, 7, R. subfistulosa. Die xileem, floéem en bundelskedes van die kleinste vaatbundels 

is nie apart getoon nie: b, klein vaatbundel sonder sklerenchiem; d, dorsale vaatbundel; 

ep, epidermis; 1, hooflaterale bundel; pb, parenchimatiese bundelskede; t, trichoom; v, 
ventrale vaatbundel (randbundels). 


wye groef te vorm. Die rande van die mediane riwwe is verbreed en vorm vier 
lengtevleuels wat die blaar in `n dwarssnee X-vormig laat lyk (fig. 9). Die bg. 
drie species is nie nouverwant nie en hierdie tipe blaar het deur parallelle 
evolusie in die genus ontwikkel. 


4. By die twee species van die seksie Aquaticae het die blare vyf tot agt groewe 
en netsoveel riwwe (fig. 10). Die ekstra groewe het in die middel van die vier 
oorspronklike riwwe ontwikkel of, waar daar net een of twee ekstra groewe 
is, in die laterale riwwe. Hierdie is waarskynlik `n aanpassing aan die water- 

habitat van die species om, d.m.v. `n groter aantal huidmondjies, `n verhoging 
van die transpirasie te verkry. 


5. By R. cruciata (Jacq.) Bak. wat besonder breë groewe het, ontwikkel soms 
`n uiters smal lengteriffie wat grotendeels uit `n sklerenchiembundel bestaan, 
in die middel van elke groef (fig. 8). `n Dwarssneetekening van so `n blaar vir 
Ixia cruciata (Jacquin 1786—93) het tot `n mate van verwarring gelei, omdat 
dit tot kort gelede nie weer teruggevind kon word onder die romuleas nie. 
Dit is `n nie-konstante kenmerk by R. cruciata. 

Die are. Sonder uitsondering kom in die middel van elke lengterif ’n groot 
vaatbundel voor. Dit is omring met `n sklerenchiemskede wat soms aan die 
kante onderbreek is, en by die twee mediane are ook dikwels aan die binne- 
kante. Die dorsale bundel in die mediane rif wat die middelnerf van die blaar 
is, is kleiner as die twee laterale bundels in die transversale riwwe (d en 1 in 
fig. 2). Die mediane aar in die agterste rif, die ventrale bundel genoem, stel die 
twee randbundels van die blaarskede voor (v in fig. 2, 3). 

Waar die blare ongeveer een millimeter in deursnee of breër is, kom meestal 
een of twee klein vlak geleë vaatbundels met klein sklerenchiemkappies weers- 
kante van die grotes voor. Hul aantal varieer by sommige species en ook op 
verskillende hoogtes van die blaar. Ook is daar een of twee klein vaatbundels 
meestal sonder sklerenchiem diep in die mesofil teenoor elke groef geleë. 
Anastomoses kom hier en daar voor. 

By sekere seksies, bv. die Atrandrae, Bicarinatae, Roseae, ens. is die 
sklerenchiemskedes om die groot are massief en oor hul hele breedte in kontak 
met die epidermis. By enkele species bv. R. sabulosa Beg., R. monadelpha Bak. 
het die sklerenchiem van al die vaatbundels in `n rif verenig om `n aaneen- 
lopende subepidermale sklerenchiemlaag oor die hele rif te vorm (fig. 5). 
Hierdie massiewe sklerenchiemskedes bevat baie vesels met sterk-verdikte 
verhoute selwande en min prosenchimatiese verhoute parenchiem. 

By die seksies Hirsutae, Ciliatae, Tortuosae, ens. is die sklerenchiemskedes 
dikwels kleiner en bevat hulle minder vesels en meer prosenchimatiese verhoute 
parenchiem. Hulle is meestal van die epidermis geskei deur een of twee lae 
kleurlose dunwandige parenchiem (fig. 14). In ouer blare van sommige species 
is daar `n neiging vir hierdie parenchiemselle om te verhout en so tot die 
sklerenchiemskede bygevoeg te`word. 

Parenchimatiese bundelskedes kom voor rondom die sklerenchiemskedes. 
Hulle is sonder of byna sonder chloroplaste, is één sellaag breed, en goed ont- 
wikkel veral teenoor die xileem. By die seksies met betreklik klein sklerenchiem- 
skedes wat nie tot teen die epidermis strek nie, is die parenchimatiese bundel- 
skedes silindervormig (sirkelvormig in dwarssnee) (fig. 3, 14) en bevat dit selrye 
met styloiede van kalsiumoksalaat. By die species met `n groot sklerenchiemskede 

rondom die vaatbundel, vorm die parenchimatiese bundelskede `n onvolledige 
silinder wat U-vormig in dwarssnee is, met die twee arms van die U weerskante 
vas teen die epidermis (fig. 4, 15). Hier kom dikwels geen styloiede in die skede 
voor nie, behalwe by `n paar species soos R. rosea Eckl. en R. subfistulosa, waar 
styloiede in die subepidermale selry aan weerskante aanwesig is. 

Die vaatbundels in die blare van Romulea behoort aan die primitiewe tipe 
I monokotielbundels van Cheadle en Uhl (1948a), d.w.s. met die groter meta- 
xileemelemente min of meer eenders in grootte en met die xileem in `n effens 
geboë lyn teen die floéem geleë. 

Die laat metaxileemelemente by Romulea is slegs tracheiede. Gemasereerde 
blare toon dat die tracheale elemente van die vroeë metaxileem en die laat 


Dwarssneé deur loofblare van Romulea-species: Fig. 8, R. cruciata. Fig. 9, R. tetragona. 

Fig. 10, R. aguatica. Fig. 11, R. dichotoma. Fig. 12, R. sphaericarpa, epidermisselle van die 

blaarrif, met pektienryke stroke onder die selluloselaag. Fig. 13, R. monadelpha, huid- 

mondjies en papildraende epidermisselle in die blaargroewe; k, kutikula; p, pektienryke 
stroke; s, selluloselaag; st, styloied. 

protoxileem, wat weens hul wydte (15—20u) in dwarssneé as tracheae beskou 
kon word, ook tracheiede is, meestal leertracheiede in die metaxileem en spiraal-, 
soms ringtracheiede in die protoxileem. Nêrens kon perforasieplate waarge- 
neem word nie. Hierdie bevinding stem ooreen met Cheadle (1963) se onder- 
soek vir ander genera van die Iridaceae. Die tracheiede is verskeie millimeter 
lank, met lang punte wat geleidelik smaller word. 

Die metafloëem hoort tot die intermediêre monokotieltipe wat dikwels in 
die tipe I vaatbundel voorkom (Cheadle en Uhl 1948b). Dit het sifbuise met 
slegs klein verskille in grootte, en die begeleidende selle is nie in `n besonder 
reëlmatige patroon gerangskik nie (fig. 14, 15). 

Die epidermis. Die huidmondjies wat slegs in die groewe voorkom, is in 
groot getalle en effens ingesink. In die basis van `n groef wissel `n huidmondjie 
en `n gewone epidermissel mekaar reëlmatig af, sodat daar net soveel huid- 
mondjies as gewone epidermisselle aanwesig is (fig. 13). Die laasgenoemde is 
egter baie langer as die sluitselle. Hulpselle is afwesig (vgl. Stebbins en Khush 
1961). 

By die seksies Aguaticae, Minutiflorae, Pratenses, meeste species van die 
Roseae en Atrandrae, en verskeie Ciliatae, kom kort epidermale papille op al 
die gewone epidermisselle in die groewe voor. Hulle lê meestal in `n enkele ry 
op `n sel (fig. 22) en hul getalle varieer van twee tot tien per sel vir die genus, 
maar in `n bepaalde species is die variasie kleiner. Elke papil is `n soliede 
selwandverdikking wat oortrek is met `n dun kutikula (fig. 13, 17). Op die blare 
van Sisyrinchium het Linsbauer (1930) soortgelyke epidermale papille gevind. 

Die funksie van die papille is moontlik om ligstrale te versterk of miskien 
selfs te fokus op die onderliggende mesofilselle. Wanneer die mikroskoop- 
kondensor na onder gedraai word om die mikroskoopveld te verdonker, skyn 
`n skerp ligkolletjie deur elke papil, wat nogal baie lyk soos in die foto's van 
Haberlandt (1928 p. 619). Die papille kom voor by baie species met smal groewe 
maar ook by sommige met wye groewe. As `n mens aanneem dat hul funksie 
is om lig te versterk, sou afgelei kan word dat die wyer groewe `n latere ont- 
wikkeling is wat tot stand gekom het by species met papille en ook by species 
sonder papille. 

Béguinot (1907 p. 117—119) het aan die hand gedoen dat die papille tot `n 
mate `n hulpmiddel is om die transpirasie by xeromorfe soorte te bemoeilik 
en om wateringang by die higromorfe soorte te verhinder. 

Die blaarriwwe kan op grond van hul epidermis in twee groepe verdeel word: 


1. Met `n grootsellige (ca. 25—60u hoog), betreklik dunwandige, water- 
storende epidermis (fig. 12, 16), by die seksies Ciliatae, Hirsutae, Macowania, 
en Tortuosae. Die antiklinale selwande is besonder dun, die binne-periklinale 
wande effens dikker, en die buitewande die dikste, 6—IO0u dik. Die kutikula 

Romulea-blaarweefsels. Fig. 14, hooflaterale vaatbundel van R. montana. Fig. 15, hoof- 
laterale vaatbundel van R. rosea var. reflexa. Fig. 16, dwarssnee deur rifrand van R. mon- 
tana, sonder sklerenchiem. Fig. 17, dwarssnee deur rifrand van R. rosea var. reflexa, met 
sklerenchiem versterk en met papillae in die groef. Fig. 18, subepidermale styloied in dwars- 
snee by R. rosea. Fig. 19, styloied in die lengte in die mesofil by R. longipes. Fig. 20, parader- 
male snee van die kostale streek van R. atrandra, met kort subepidermale kristalle. Fig. 21, 
dwarssnee deur `n kostale streek van R. sabulosa met kort subepidermale kristalle. Fig. 22, 
paradermale snee van die blaargroef van R. gigantea, met papildraende epidermisselle en 
huidmondjies. st, styloied. 


egter is meestal slegs 1—2, dik en die sellulosewandlaag daaronder 5—8u. 
Die kutikula het `n skurwe of hobbelrige voorkoms of `n sentrale ophewing in 

die middel van elke sel (fig. 12). By verskeie species bestaan die selluloselaag 
onder die kutikula uit twee lae: waarskynlik `n pektienarme en `n pektienryke 
laag (fig. 12), wat by R. sphaerocarpa n. sp. ms. nom. met uitdroging tot die 
helfte van sy dikte krimp. 

By R. sphaerocarpa word slym op die blaarriwwe in die jong stadium uitge- 
skei waaraan sandkorrels vaskleef en wat later droog word. Die slym word 
ligpienk gekleur met ruteniumrooi, bly kleurloos in chloorsinkjodium, en is 
waarskynlik `n pektienslym. Waarvandaan dit afkomstig is en hoe dit uitgeskei 
word, is onbekend. Geen slymselle of kanale is onderskeibaar nie en, behalwe 
vir `n uiters dun kutikula van ongeveer lu, kom geen strukture voor wat nie 
ook in ander species aanwesig is nie. Die baie jong blaar sal hier ondersoek 
moet word. 


2. Met `n kleinsellige, na verhouding dikker-wandige epidermis (fig. 15, 17), 
by die seksies Atrandrae, Bicarinatae, Hirtae en Roseae. In die kostale streke 
is die epidermisselle ongeveer 6—I2u hoog en, alhoewel hulle teen die vaat- 
bundelsklerenchiem lê, is hulle nie verhout nie, behalwe by R. eximia n. sp. ms. 
nom. In die interkostale streke is die epidermisselle meestal dubbeld so groot. 

Die buite-selwande is, soos by die grootsellige epidermis, meestal ongeveer 
6—8 dik, waarvan die kutikula 2—4u beslaan. Die kutikula is dus effens 
dikker, maar die buitewande as geheel is slegs in verhouding tot die selhoogte 
dikker as by die eerste groep. By enkeles, bv. R. subfistulosa en R. campanuloides 
Harms is die buitewand tot 12u dik en beslaan dit die helfte van epidermissel- 
hoogte. 

`n Epidermis met `n selgrootte tussen dié van die groot- en kleinsellige 
epidermistipes, kom voor in die seksies Aggregatae, Pratenses en Aguaticae, 
en by R. minutiflora. 

Die rifrande. By die meeste species met `n grootsellige epidermis word 
die rande van die lengteriwwe gevorm deur die skerpgevoude epidermis, sonder 
enige versterkingsweefsel daarby (fig. 2, 3, 6, 16). By die seksies met afgeronde 
of gepunte knolbasisse, asook by die Minutiflorae en enkele species van die 
Ciliatae is die rifrande van die blaar afgerond en sonder `n skerp vou in die 
epidermis. Hierdie rande is versterk met `n subepidermale bundel verhoute 
sklerenchiem (vesels) wat skynbaar uit die mesofil ontwikkel het (fig. 4, 5, 7, 
8, 10, 17). By die Atrandrae en sommige van die Bicarinatae is `n klein vaat- 
bundel met hierdie veselbundels geassosieer (fig. 7). Hierdie kenmerk is van 
belang om die seksies uit te ken. 

`n Paar species, bv. R. amoena Beg., R. albomarginata n. sp. ms. nom., het 
die rifrande versterk met `n bundel onverhoute, maar dikwandige selle afkomstig 
van die epidermis, wat daar multiseriaal geword het. Hierdie species is nie 
naverwant nie. 

Sekere species o.a. R. hirsuta Bak., R. hirta, R. tortuosa, R. tetragona en 
R. dichotoma wat wydversprei is onder verskillende seksies, het dikwels `n ry 
eensellige, kort of lang hare op die rifrande (fig. 6, 9). Hierdie kenmerk, wat aan 
twee van die bg. species hul name besorg het, is by sommige species nie konstant 
nie en in baie versamelings kom behaarde asook naakte blare voor. 

Die mesofil. Die sentrale gedeelte van die silindriese blaar is ingeneem deur 
`n klompie groot, dunwandige, kleurlose selle wat dikwels vervorm en gedeeltelik 
verskeur is. Die groot vaatbundels in die middel van elke rif strek meestal tot 
teenaan hierdie kleurlose mesofil, en daardeur word die groen mesofil in vier 
massas verdeel, elk vanaf die een groot bundel onder die groef deur tot die 
volgende groot bundel (fig. 4). By enkele soorte, bv. R. sabulosa, met `n aaneen- 
geslote subepidermale laag sklerenchiem oor die hele breedte van `n rif, is die 
chlorenchiem slegs onder die groewe in aanraking met die epidermis (fig. 5). 

In `n dwarssnee word baie min intersellulêre ruimtes in die mesofil gesien, 
maar lengtesneë toon die chlorenchiemselle in dwarslae, dikwels van mekaar 
geskei deur smal intersellulêre ruimtes. Hierdie dwarslae van mesofilselle ont- 
staan tydens die ontwikkeling wanneer die blaar verleng en die selverlenging 
nie met die verlenging van die blaar kan tred hou nie. Die chlorenchiemselle 
is gewoonlik ovaal en nie in spons- en palissadeweefsel verdeel nie. 


Kristalle. Twee vorms van kristalle kom voor: 


1. Lang spiesvormige styloiede van kalsiumoksalaat-monohidraat (vgl. 
Netolitsky 1929, Frey 1929) kom versprei voor in die mesofil van nagenoeg al 
die ondersoekte soorte (fig. 19). By die seksies met groot epidermisselle en 
silindervormige vaatbundelskedes kom styloiede ook in die bundelskedes voor, 
veral langs die kante van die groot bundels (fig. 14). By die Roseae en twee 
species van die Atrandrae is styloiede subepidermaal geleé, in die hoeke wat 
die bundelskedes met die epidermis vorm (fig. 18). Hulle kom enkeld voor in 
lang smal dunwandige selle wat in lengterye en parallel met die lang as van die 
blaar 1é. 

Die styloiede is 80—180u lank, spitspuntig, en stel die sg. Liliaceae styloied- 
tipe voor (Netolitsky p. 62). Soms het een punt `n swaelstertkeep of lyk dit 
onreëlmatig verbrokkel. In dwarssnee is die styloied vierkantig of reghoekig, 
5—10u by 5—Su en in water gemonteer lyk dit geruit, met 12—20 klein vier- 
kantjies dofweg daarin onderskeibaar (fig. 13). Dit verval egter nie in rafides 
nie maar is `n enkele eenheid. 

Die styloiede is vergelykbaar met dié van Crocus, Gladiolus en Iris—by 
Iris egter is hulle 0: 1—0-6 mm lank (aangegee deur Netolitsky). 


2. In sekere seksies met bundelskedes sonder styloiede, t.w. die Atrandrae, 
Autumnales, Bicarinatae, en Hirtae, kom kort, byna isodiametriese of effens 
verlengde kalsiumoksalaatkristalle subepidermaal voor in die kostale streke 

van die groot vaatbundels (fig. 20, 21). Hulle is 16—25y lank en lé ook enkeld 
in dunwandige idioblaste wat baie korter is as die aangrensende sklerenchiem- 
vesels en epidermisselle. By die meeste species is hulle byna vierkantig in 
dwarssnee en vertoon hulle óf seskantig of reghoekig in hul lengte. Hulle be- 
hoort waarskynlik aan die orto-rombiese kristalstelsel. Hulle stem egter nie 
ooreen met enigeen van die kristalfigure wat Frey (1929) aantoon nie en daar 
kon nie vasgestel word of hulle van die mono- of trihidrate kalkoksalaat is nie. 
By R. monadelpha vertoon hulle dikwels seskantig in `n dwarssnee van die blaar 
en hier lê hulle moontlik dan met hul vertikale asse dwars in die selle. 

Hierdie kort kristalle is naasteby soos dié in die Romulea-knoltunicae 
(de Vos 1970), waar hulle egter meer algemeen voorkom, ook by species wat 
nie sulke kristalle in die loof blare het nie. 


BESPREKING 


Die Romulea- en Crocus-blare verskil heelwat van mekaar. Die Crocus- 
blaar is bifasiaal met die randbundels vér van mekaar geleë en meestal met 
slegs twee groewe wat die paar groewe weerskante van die middelaar van 
Romulea voorstel (Arber 1925). 

Die blaarbou van die ongeveer 28 Romulea-species van die noordelike 
halfrond wat deur Béguinot (1907-09) ondersoek is, varieer baie minder as 
dié van die Kaapse soorte: al die noordelikes het byvoorbeeld sklerenchiem- 
bundels op die rifrande. Die byna konstante blaarbou stem ooreen met die 
konstante knolbou van die romuleas van die noordelike halfrond. 

Béguinot (1907 p. 117—120) het die xeromorfe en higromorfe blaarkenmerke 
van die Romulea-species sterk beklemtoon. Onder xeromorfe kenmerke het hy 
genoem die kleinsellige, dikwandige epidermis, die vele vaatbundels met sterk- 
ontwikkelde sklerenchiemskedes styf teen die epidermis geleë, en die skleren- 
chiembundels in die rifrande. Sy higromorfe kenmerke is die hoë epidermisselle 
met swak verdikte buitewande en dun binnewande, die aanwesigheid in som- 
mige species van `n subepidermale laag wat water opberg (wat nie in die huidige 
ondersoek teruggevind is nie), minder vaatbundels geskei van die epidermis 
deur een of meer dunwandige sellae en omring met `n minder-verhoute, dikwels 
onvolledige sklerenchiemskede, en die aanwesigheid van hare op die rifrande. 

Dit is onseker of die kenmerke deur Béguinot onderskeidelik as xeromorf 
en higromorf beskou, werklik aan die plante die vermoë verleen om meer of 
minder droogte-bestand te wees. Op die Stellenbosch-vlakte groei soorte met sg. 
xeromorfe en ander met higromorfe kenmerke bymekaar. In die Karoo staan 
R. austinii Phill. met higromorfe blaarkenmerke, en R. atrandra Lewis met 
xeromorfe kenmerke op plekke wat ewe droog lyk. Daar sal meer ondersoekings- 
werk gedoen moet word om te bepaal of Béguinot se sienswyse aanvaarbaar is. 

Béguinot was verder van mening dat die xeromorfe blaarkenmerke die oor- 
spronklike vir die genus is en die higromorfe kenmerke ’n meer resente ver- 
werwing verteenwoordig. Wanneer die blaarkenmerke egter saam met ander 
kenmerke, bv. die knolkenmerke en die stingellengte beskou word, wil dit 
voorkom asof die teenoorgestelde die geval is, en die higromorfe kenmerke 
primitief is. Hulle kom voor saam met primitiewe knolle met ’n halfmaan- 
vormige basale dwarsrif, en met verlengde stingels wat as meer primitief beskou 
word as die kort stingels wat algemeen voorkom by die species met die sg. 
xeromorfe kenmerke. 

Goebel (1928 p. 372-74) en Troll (1939 p. 1179-80) het aan die hand gedoen 
dat die silindriese unifasiale blaar `n verder ontwikkeling is van die voor- 
loperspits wat aan die top van vele monokotielblare aanwesig is as `n kort 
rolronde spits puntjie. Deur die blaarontwikkeling na te gaan, het Thielke 
(1949) die bewys gelewer dat die voorloperspits en die unifasiale blaargedeelte 
homoloog is in hul ontwikkeling en dat albei uit `n sg. sekondêre meristeem 
ontstaan wat abaksiaal van die eerste meristeem ontwikkel. 

By Romulea vind `n soortgelyke ontwikkeling plaas: die jong, pasverskene 
blaarprimordium buig met sy rand soos ’n monnikskap oor die stingelgroeipunt, 
en van die top van die kap, d.w.s. taamlik abaksiaal, groei `n terete uitstulping 
opwaarts (die sekondêre meristeem van Thielke) wat die unifasiale blaarskyf 
vorm, terwyl die bifasiale eerste blaarprimordium (die ,,monnikskap’’) tot blaar- 
skede ontwikkel. Die verskillende lengteverhoudings van unifasiale blaarskyf 
en bifasiale skede by die verskillende Romulea-species en by die verskillende 
blare op `n romuleaplant is te wyte aan die relatiewe hoeveelheid van inter- 
kalêre lengtegroei in die twee gedeeltes van die blaarprimordium. By R. tortuosa 
byvoorbeeld, met die unifasiale gedeelte slegs 10—15 mm lank, is daar net `n 
geringe lengtegroei in die rolronde deel. Dit is nie noodwendig `n gereduseerde 
blaar, soos Arber (1921) die soortgelyke blaar van R. crocifolia beskou het nie. 

Die belangrikste bevinding van die huidige ondersoek, wat van belang sal 
wees vir die taksonomie, is dat daar meestal `n korrelasie voorkom tussen die 
verskillende knoltipes en blaarstrukture—iets wat te verwagte is aangesien die 
knoltunicae deur die blaarbasisse gevorm word. 

By voorbeeld, knolle met `n hoefvormige of sirkelvormige basale rif met 
parallelle fibrille daarop, is meestal geassosieer met blare met `n grootsellige, 
proporsioneel dunwandige epidermis, en vaatbundels, dikwels slegs één per 
lengterif, omring met betreklik klein sklerenchiemskedes wat meestal nie 
teen die epidermis lê nie, en silindervormige parenchimatiese bundelskedes daar- 
omheen, waarin meestal spiesvormige styloiede voorkom. Die rande van die 
lengteriwwe is, met enkele uitsonderings, sonder sklerenchiembundels. Hiertoe 
behoort die seksies Ciliatae, Hirsutae, Tortuosae en Macowania. 

Aan die ander kant, plante met `n afgeronde of gepunte knolbasis besit 

blare met `n kleinsellige, na verhouding dikker-wandige epidermis, en vaat- 
bundels, meestal meer as een per lengterif, omring met groot massiewe skleren- 
chiemskedes wat breed teen die epidermis lê, en met onvolledige U-vormige 
parenchimatiese bundelskedes daaromheen wat sonder styloiede is behalwe soms 
in die subepidermale posisies weerskante. Die rande van die lengteriwwe is 
met sklerenchiembundels versterk (een uitsondering) en dikwels kom kort 
kristalle subepidermaal voor in die sklerenchiem van die kostale streke (seksies 
Atrandrae, Autumnales, Bicarinatae, en Hirtae). Hiertoe behoort die genoemde 
vier seksies asook die Roseae. 

`n Derde groepie bestaande uit die Aggregatae en Amoenae, besit knolle 
met klein groepies fibrille op die basale riwwe en blare met `n epidermis min of 
meer tussen die bogenoemde twee, vaatbundels teen die epidermis geleë of een 
sellaag weg, en met die lengterifrande sonder sklerenchiem maar soms met 
`n multisellulêre dikwandige epidermis versterk. 

Enkele uitsonderings, waar die bogenoemde korrelasies nie voorkom nie, 
is: `n paar species, bv. R. minutiflora en R. aguatica, het blare met die rifrande 
versterk met sklerenchiem, volledige of onvolledige parenchimatiese bundel- 
skedes, epidermisselle van mediumgrootte, en knolle met basale riwwe. 

Die papille in die blaargroewe is, sover vasgestel kon word, konstant in die 
species waar hulle voorkom. Hulle is aanwesig in aldrie die bogenoemde groepe. 
Enkele seksies het sommige species met papille en ander daarsonder. Dit lyk 
dus asof papille verskeie kere onafhanklik in die genus kon ontstaan het—of, 
as hulle in die hele genus aanwesig was, verskeie kere kon verdwyn het. 

